Хүрд ХК-ийн хувьцаа эзэмшигчдийн 
2015.04.10-ны өдрийн хурлын тэмдэглэл 

  
  	Хурал 2015.04.10-ны өдрийн  16.00 цагт компанийн хурлын заланд болов. Хуралд нийт 125895 ширхэг саналын эрх бүхий 11 хувьцаа эзэмшигч хүрэлцэн ирснээр хурлын ирц 93,1% болсон талаар тооллогын комисс танилцуулав.	
	Хуралд Б.Энхжаргал, Д.Дашдорж, Б.Эрдэнээ, Д.Мадгаа, Б.Мөнхбат, С.Эрдэнэчимэг, Ц.Эрдэнэсүх, Г.Алтансүх, Б.Лундаа, Л.Цэрэндондог, Л.Оюунтогтох нарын   11 хувьцаа эзэмшигч оролцлоо. 
	Хурлын дэгийг танилцуулсны дараа хурлын даргаар Б.Мөнхбат, хурлын нарийн бичгийн даргаар  Г.Гантуяа нарыг 100 хувийн саналаар сонгов. 
 
Хурлын дарга Б.Мөнхбат хурлаар хэлэлцэх асуудлыг танилцуулав.Үүнд:

Хурлаар хэлэлцэх асуудал:

     1.  Компанийн 2014 оны үйл ажиллагааны тайлан танилцуулах
     2. Компанийн 2014 оны санхүүгийн тайлангийн   талаарх ТУЗ-ийн дүгнэлтийг
         хэлэлцэж батлах
 3. Компанийн  2015 оны бизнес төлөвлөгөө батлах. Бизнес төлөвлөгөөний хүрээнд Баянзүрх дүүргийн нутаг дэвсгэрт цэцэрлэг бүхий 98 айлын орон сууц барих зөвшөөрөл олгох  асуудлыг хэлэлцэж батлах
4. . Компанийн  2015 оны удирдлагын зардлыг батлах 
5. Компанийн 30 машины гаражийн барилгыг ашиглалтаас хасах ТУЗ-ийн тогтоолыг батлах
5. . Компанийн  боловсон хүчин бэлтгэх зардлыг олгосон ТУЗ-ийн тогтоолыг батлах.
	Компанийн 2014 оны үйл ажиллагааны тайлан, санхүүгийн тайлангийн талаарх ТУЗ-ийн дүгнэлтийг  хурлын дарга  Б.Мөнхбат уншиж танилцуулав. 

	Мөн компанийн 2015 оны бизнес төлөвлөгөө, удирдлагын зардал, бизнес төлөвлөгөөний дагуу Баянзүрх дүүргийн нутаг дэвсгэрт цэцэрлэг бүхий 98 айлын орон сууц барих, компанийн 30 машины гаражийн барилгыг ашиглалтаас хасах, компанийн  боловсон хүчин бэлтгэх зардлыг олгосон ТУЗ-ийн тогтоолыг батлах талаар танилцуулав.  
 Компанийн тайлан, бизнес  төлөвлөгөө, удирдлагын зардлыг танилцуулсны дараа хувьцаа эзэмшигчид санал бодлоо илэрхийлж ярилцав. 

Д.Дашдорж -Компанийн 2014 оны үйл ажиллагааны талаар ТУЗ-ийн тайланг сонслоо. Бизнес төлөвлөгөө тоо хэмжээний хувьд давж биелжээ. Ашгийн хэмжээ, дундаж цалин өссөн байна. Хийгдсэн ажлын үр дүнгээр удирдлагын урамшууллыг олгожээ. Удирдлагын зардлыг хэмнэсэн байна. Ашиглалтгүй байсан тоног төхөөрөмж, машин механизмыг ашиглалтаас хасч, зарж борлуулсан байна. 
	Компанийн ирээдүйн боловсон хүчин бэлтгэж эхэлсэн нь сайн байна. Үүнийг цааш нь үргэлжлүүлж, одоо ажиллаж байгаа ИТА болон ажилчдаа сургалтанд хамруулах шаардлагатай. 
	Автобааз, хангамж алдагдалтай ажиллажээ. Мөнгөн хөрөнгө банкинд байршуулж, 252,0 сая төгрөгийн хүүгийн орлого олсон боловч санхүүгийн бичилтээс хамаарч 59,76 сая төгрөгийн алданги төлжээ.
	Барилга угсралтын ажлыг гүйцэтгээд олж авч чадаагүй байгаа 3,6 тэрбум төгрөгийг олж авах талаар арга хэмжээ авч ажиллах хэрэгтэй байгаа юм байна. 
Орон сууц барих асуудлыг дэмжиж байна. Өөрийн нөөц бололцоогоо ашиглан, банкны зээл бага хэмжээгээр авч богино хугацаанд барих шаардлагатай.Борлуулалтын асуудлыг анхаарч захиалагчдаас хөрөнгө босгох ажлыг зохион байгуулах.
	Компанийн бизнес төлөвлөгөөг батлах саналтай байна. 
	Нарлаг зочид буудал, хангамж, автобаазын алдагдалтай ажилласныг анхаарах. 
	Компанийн 2014 оны үйл ажиллагааны тайлан, санхүүгийн тайлангийн талаарх ТУЗ-ийн дүгнэлтийг  хүлээн зөвшөөрч байна. 

Б.Эрдэнээ-ТУЗ-өөс оруулж байгаа 2014 оны үйл ажиллагааны тайланг сонслоо. Татварын шалгалт байсаар л байна. Ямар нэг алдаа илрүүлж, мөнгө нэхэж дарамталдаг. Алдаа тус бүрийг дахин давтагдахгүйгээр арга хэмжээ авч төлөвлөгөө болосруулж ажиллах. Ингээгүйгээс үргүй зардал гарч байна. 
Компанийн гүйцэтгэсэн бүх ажлыг сайн тайлагнаж тусгасан байна. Инфляцийн түвшингээс хамаарч удирдлагын зардлыг өсгөж тооцсон байна. Компани бол нийгэм дэх үйл ажиллагааны тусгал юм. Нийгэмд эдийн засгийн хямрал болж, үйл ажиллагаа хямарч байна. Энэ компанид ийм юм алга. Хяналт шалгалт сайн байна. Анхан шатны бүртгэлийг шат шатандаа хариуцлагатай хөтөлж явбал үр дүн сайтай байна. Санхүү энэ тал дээр анхаарч ажиллах хэрэгтэй. Өнөөдрийн байдлаар Улаанбаатар хотод борлуулалтгүй 30000 орон сууц байна. Ийм нөхцөлд орон сууцны барилга барих хэцүү асуудал.  Тэгэхдээ энэ орон сууцыг барихад хотын төвд, инженерийн шугам сүлжээнд ойр, газар худалдаж авахгүй зэрэг давуу талууд бий.Тиймээс богино хугацаанд чанартай барьж, боломжийн үнээр борлуулах тал дээр анхаарч ажиллах. 
ТУЗ-ийн тайланг батлах саналтай байна. 
Г.Алтансүх- Барих гэж байгаа орон сууцны талаар тодруулмаар байна. Бүрэн цутгамал уу. 
Л.Цэрэндондог- Орон сууцны нийт өртөг 6,45 тэрбум төгрөг болж байгаа юм байна. Хөрөнгөө яаж босгох вэ.
Б.Мөнхбат- Каркастай орон сууц. Захиалагч инженер Адилбиш та орон сууцны талаар танилцуулна уу. Мөн энд танилцуулга байгаа. 
М.Адилбиш- Баянзүрх дүүрэгт барих орон сууц маань 1 давхартаа 7 айлтай. Орон сууцны 1 давхарт хүүхдийн цэцэрлэгтэй. Зоорийн давхар, 51 машины гаражтай. Урьдчилсан тооцоогоор 6,45 тэрбум төгрөгөөр төлөвлөж байна. Үүний 4 тэрбум төгрөгийг компани , 2,45 тэрбум төгрөгийг банкны зээл, байр захиалагчийн хөрөнгө, хамтран ажиллагсдын хөрөнгөөр санхүүжүүлнэ.
3 өрөө-28 ширхэг, 2 өрөө -56 ширхэг, 1 өрөө-14 ширхэг орон сууцнууд бий. Орчны тохижилт автозам сайтай. Гадна талбай сайтай. Оршин суугчдын 50% нь битүү дулаан зогсоолоор хангагдана. Цутгалтын ажил гүйцэтгүүлэхээр 14 компанид урилга хүргүүлсэн байгаа. 
Л.Цэрэндондог- ТУЗ-ийн илтгэл сонслоо. Ашиг орлого нэмэгдэж, ажилчдын цалин өссөн байна. Санхүүгийн акт тавиулахгүй байх тал дээр анхаарч ажиллах. Шинэ материал, техник технологи нэвтрүүлж ажиллах
Орон сууц барих хөрөнгийн асуудлыг зөв шийдвэрлэж ажиллахыг анхааруулж байна.
Б.Энхжаргал-Шинээр барих орон сууцны танилцуулга, 2014 оны санхүүгийн баланс, 2015 оны бизнес төлөвлөгөө, удирдлагын зардлын тооцоо ширээн дээр тавигдсан байгаа. Та бүхэн танилцаарай. Хэлэлцэж байгаа  асуудлын талаар тайлбар өгье. Манай компани Дэлхийн банк, Азийн хөгжлийн банкны хөрөнгөөр санхүүжсэн барилгуудад ажилласан.Энэ барилгууд нь НӨАТ-аас чөлөөлөгдсөн. Эдгээр барилгуудад материалын НӨАТ  давхар тооцогдсон байсан. Мөн он дамжиж санхүүжсэн барилгуудын санхүүжилт байна. Татварын албанаас орж ирсэн даруйд нь борлуулалт болго гэдэг шаардлага тавьсан.Гэтэл барилга угсралтын ажлын баталгаа 3 жил байдаг. Иймээс бүх борлуулалтыг тэр дор нь борлуулах арга байхгүй. Энэ хоёр асуудалд акт тавигдсан. Авлага өглөгт дүн шинжилгээ хийж ажиллана. Барилга угсралтын ажлын санхүүжилт олж авах тал дээр анхаарч ажиллана. Барилга угсралтын ажлыг нь гүйцэтгэж дуусаад ашиглагч байхгүйгээс ажиллуулж хүлээлгэж өгөөгүй объектууд байна. Дэнжийн 1000-ын гадна дулааны шугам 2 ажил, Орбитын цэвэр усны шугам 8 жил болж байна. Орон сууц барих төлөвлөгөөтэй. Нийт 6,45 тэрбум төгрөгийн хөрөнгө шаардлагатай. 2015 онд компани 2,5 тэрбум, 2016 онд 1,5 тэрбум төгрөгийн хөрөнгө гаргах хуримтлал байна. Үлдсэн хөрөнгийг бусад эх үүсвэр-банкны зээл, худалдан авагчийн хөрөнгө, бусад хамтрагчдын хөрөнгөөр санхүүжүүлнэ. Банкны зээлийг бага хүүтэй, богино хугацаанд авах, бартерээр санхүүжих гэх мэт. Орон сууцны талбай -1900м2, орон сууцны талбайгаас тал тал тийшээ 12,12 м тэлж  гараж барина.Борлуулах үнэ, олох ашгийн тооцоо хийнэ. Улаанбаатар хотод 2014 онд барьсан 8000 орон сууц, 2015 онд 20000 орон сууц ашиглалтанд орно гэсэн мэдээ байна. Тиймээс орон сууц борлуулах зах зээлээ судална. Та бүхнийг ч орон сууцны борлуулалтанд анхаарлаа хандуулахыг хүсч байна. Бартерээр ажиллах компаниудтай хамтарна. Хамтран ажиллах санал их ирж байна. 30% урьдчилгаа аваад материал нийлүүлэх, 2016-2017 онд үлдсэн мөнгөө авах санал ирж байна. 
Борлуулалтын өртгийг өндөр тавихгүй. Өнөөдрийн зах зээлийн ханшийг судална. 
Компанийн үйл ажиллагаа уламжлалт аргаараа явж байна. Компанийн хашаанд цогцоор нь орон сууц барих төлөвлөгөө байна. Үүнд 30-40 тэрбум төгрөгийн хөрөнгө шаардлагатай байна. 
ТУЗ-ийн тайланд эдийн засгийн үзүүлэлтийг тусгаж өгсөн. Энэ компани хэдэн төгрөгийн зээлтэй, ашигтай ажилласан эсэх, хөрөнгө бүрэн эсэхийг хувьцаа эзэмшигчид сонирхдог. Нэгж хувьцаанд 273 төгрөг, нийт 36,9 сая төгрөг олгохоор шийдвэрлэсэн байгаа. Энэ нь цэвэр ашгийн 10% болж байгаа. Үлдсэн ашгийг компани хөгжүүлэх, боловсон хүчин бэлтгэх, орон сууц барих зэрэгт зарцуулна. 
Та бүхэн бизнес төлөвлөгөө болон хэлэлцсэн асуудалд саналаа өгнө үү.

С.Эрдэнэчимэг-Нарлаг зочид буудал ашигтай ажиллана гэдэг хэцүү байна. Одоо эдийн засгийн хямрал болоод буудалд ордог хүмүүсийн тоо эрс багассан. Үйл ажиллагааны чиглэлийг өөрчлөх саналтай байна. 
Г.Алтансүх - Зочид буудлын барилгад засвар хийж, гадна үзэмжийг сайжруулбал ямар вэ. 
 Б.Энхжаргал- Нарлаг зочид буудал сард 8,0 сая төгрөгийн орлого олж байж зардлаа нөхнө. Гэтэл буудлын 50% нь ашиглалтгүй байна. Гал тогоо, бильярд гээд. Нийт 18 өрөөний 3-4 нь л ашиглалттай байна. 
С.Эрдэнэчимэг - Гадуур явж ижил төстэй үйл ажиллагаа явуулдаг газруудын талаар судалгаа хийж үзлээ. Эдийн засгийн хямрал нөлөөлж байна. Аль ч буудал үйлчлүүлэгчгүй болсон байна.  
Д.Дашорж- Буудлын үйл ажиллагааны талаар гадны байгууллагын дүгнэлт гаргуулах хэрэгтэй. Үйл ажиллагааны чиглэлийг өөрчиллөө гэдэг ямар чиглэлээр үйл ажиллагаа явуулах талаар судалгаа хийх. 
Б.Энхжаргал- Хуралд  бидний оруулсан орон сууц барих, гаражийн барилгыг ашиглалтаас хасах  асуудлыг  дэмжиж саналаа өгөхийг хүсч байна.
 Мөн компанийн  зах зээлд өрсөлдөх чадварыг нэмэгдүүлэх, шинэ техник технологи оруулж ирэх талаар санал оруулж буй нөхдөд баярлалаа. Эдийн засгийн чиглэл, үндсэн үйл ажиллагааны чиглэлээр удирдах түвшний хүн бэлтгэх талаар бодлого боловсруулж, зардлыг тооцож хуралд оруулах нь зүйтэй гэж бодож байна. 
Д.Мадгаа- Хэлэлцэж байгаа асуудалтай холбогдуулаад ТУЗ-ийн дүгнэлтийг батлах саналтай байна. Мөн санхүүгийн тайланг мөн батлах саналтай байна. 

Хувьцаа эзэмшигчдийн санал шүүмжлэлийг сонссоны дараа компанийн 2014 оны санхүүгийн тайлан, үйл ажиллагаанд өгсөн ТУЗ-ийн дүгнэлт, 2015 оны бизнес төлөвлөгөө, Баянзүрх дүүргийн нутаг дэвсгэрт цэцэрлэг бүхий 98 айлын орон сууц барих зөвшөөрөл олгох  , 2015 оны удирдлагын зардал, компанийн 30 машины гаражийн барилгыг ашиглалтаас хасах ТУЗ-ийн тогтоолыг батлах,  боловсон хүчин бэлтгэх зардлыг олгосон ТУЗ-ийн тогтоолыг батлах санал хураалт явагдаж, 100 хувийн саналаар тус тус батлагдлаа. 

Хурлыг хааж, хурлын дарга Б.Мөнхбат үг хэлснээр 17.25 цагт хурал дуусав. 


Протокол хөтөлсөн:


Хурлын  нарийн бичгийн дарга                                  Г.Гантуяа

